หวั่นน้ำท่วมการเมืองฉุดเบี้ยประกันชีวิต
ประกันชีวิตมั่นใจปีนี้โตแน่ 15% หากไม่เจอปัญหาน้ำท่วม การเมืองไม่รุนแรง
7 ก.พ. 2555

ประกันชีวิตมั่นใจปีนี้โตแน่ 15% หากไม่เจอปัญหาน้ำท่วม การเมืองไม่รุนแรง
นายสุทธิ รจิตรังสรรค์ นายกสมาคมประกันชีวิตไทย เปิดเผยว่า ภาพรวมของธุรกิจประกันชีวิตในปีนี้คาดว่าจะมีอัตราเติบโตถึง 15% หากไม่มีปัญหาจากเหตุวิกฤตมหาอุทกภัยหรือปัญหาทางการเมืองที่รุนแรงเกิดขึ้นอีก โดยภาคธุรกิจประกันชีวิตยังคงเดินหน้าเพื่อรักษาระดับการเติบโตให้ดีอย่างต่อเนื่อง ด้วยการออกแบบผลิตภัณฑ์ที่ให้ความคุ้มครอง การออม และการลงทุน รวมถึงการบริการที่เข้าถึงทุกกลุ่มเป้าหมายได้มากขึ้น 
สำหรับยอดขายของธุรกิจประกันชีวิตในปี 2554 มีอัตราเติบโตตามที่ตั้งเป้าไว้ 10.9% มีเบี้ยรับรวม 328,596 ล้านบาท แบ่งเป็น เบี้ยรับรายใหม่ 98,521 ล้านบาท อัตราเติบโตเพิ่มขึ้น 5.2% และเบี้ยรับปีต่อไป 230,075 ล้านบาท อัตราเติบโตเพิ่มขึ้น 13.6% และมีอัตราความคงอยู่ของกรมธรรม์ 86% 
“แม้ว่าภาคธุรกิจประกันชีวิตต้องเผชิญกับวิกฤตมหาอุทกภัยเช่นเดียวกับภาคธุรกิจอื่นๆ จนสาขาของบริษัทประกันชีวิตบางแห่งไม่สามารถทำงานได้ตามปกติก็ตาม เมื่อเทียบกับภาพรวมของเศรษฐกิจไทยที่ขยายตัว 3%” นายสุทธิ กล่าว